Document ID: 32004R0914

Uredba Komisije (ES) št. 914/2004
z dne 29. aprila 2004
o določitvi kompenzacijske pomoči za banane, pridelane in dane v promet v Skupnosti v letu 2003 in znesek na enoto predujmov za leto 2004
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 404/93 z dne 13. februarja 1993 o skupni tržni ureditvi za banane [1] in zlasti prvega pododstavka člena 12(6) in člena 14 Uredbe,
ob upoštevanju naslednjega:
(1) Po členu 12(3) Uredbe (EGS) št. 404/93 se kompenzacijska pomoč pridelovalcem iz Skupnosti za kakršno koli izgubo dohodka izračuna na podlagi razlike med pavšalnim referenčnim dohodkom in povprečnim dohodkom od pridelave za banane, pridelane in dane v promet v Skupnosti v zadevnem letu.
(2) Člen 2(2) Uredbe Komisije (EGS) št. 1858/93 z dne 9. julija 1993 o podrobnih pravilih za uporabo Uredbe Sveta (EGS) št. 404/93 v zvezi s programi pomoči za nadomestitev izpada dohodka od prodaje v sektorju banan [2] določa pavšalni referenčni dohodek v višini 64,03 EUR na 100 kg neto mase zelenih banan franko pakirnica.
(3) V letu 2003 je bil povprečni dohodek od pridelave, izračunan na eni strani na podlagi povprečja cen za banane, dane v promet izven območij pridelave, v fazi dostave v prvo pristanišče raztovora (pred raztovorom blaga) ter prodajno ceno na lokalnih trgih za banane, dane v promet v njihovem območju pridelave, na drugi strani manjši od pavšalnega referenčnega dohodka, določenega za leto 2003. Zato je treba ustrezno določiti kompenzacijsko pomoč, ki naj se dodeli za leto 2003.
(4) Po drugem pododstavku člena 12(6) Uredbe (EGS) št. 404/93 se dodatna pomoč dodeli v eni ali več območij pridelave, v katerem je povprečni dohodek od pridelave veliko manjši od povprečja za Skupnost.
(5) Letni povprečni dohodek, dosežen od prometa banan, pridelanih na Martiniku in na Guadeloupe, je veliko manjši od povprečja v Skupnosti v letu 2003. Zato bi bilo treba dodeliti dodatno pomoč v območjih pridelave Martinika in Guadeloupe skladno s prakso v zadnjih letih. Treba bi bilo določiti dodatno pomoč kot procent razlike med povprečnim dohodkom v Skupnosti in povprečnim dohodkom, ugotovljenim za prodajo proizvodov v teh območjih, pri čemer se uporabi degresiven izračun, pri katerem se kompenzacija ne dodeli za prvih 10 % te razlike.
(6) Skladno s členom 4(2) in (3) Uredbe (EGS) št. 1858/93 se znesek na enoto predujmov in znesek ustrezne varščine določita na podlagi pomoči, določene za predhodno leto.
(7) Ker niso bili na voljo vsi potrebni podatki, doslej ni bilo mogoče določiti kompenzacijske pomoči za leto 2003. Predvideti je treba preostanek zneska pomoči za leto 2003 in predujme za banane, dane v promet januarja in februarja 2004, ki ga je treba plačati v dveh mesecih po začetku veljavnosti te Uredbe.
(8) Ukrepi iz te uredbe v skladu z mnenjem Upravnega odbora za banane -
SPREJELA NASLEDNJO UREDBO:
Člen 1
1. Kompenzacijska pomoč, predvidena v členu 12 Uredbe (EGS) št. 404/93 za sveže banane, ki se uvrščajo v oznako KN ex0803, razen rajskih smokev, in so bile pridelane in dane v promet v Skupnosti v letu 2003, znaša 29,46 EUR za 100 kilogramov.
2. Pomoč, določena v odstavku 1, se zviša za 5,19 EUR na 100 kilogramov za banane, pridelane na Martiniku, in za 5,15 EUR za 100 kilogramov za banane, pridelane na Guadeloupe.
Člen 2
Predujmi za banane, dane v promet od januarja do decembra 2004, znašajo 20,62 EUR za 100 kilogramov. Ustrezna varščina znaša 10,31 EUR za 100 kilogramov.
Člen 3
Z odstopanjem od člena 10 Uredbe (EGS) št. 1858/93 pristojni organi držav članic plačajo preostanek kompenzacijske pomoči, ki se dodeli za leto 2003, ter predujem za banane, dane v promet januarja in februarja 2004, v dveh mesecih po začetku veljavnosti te uredbe.
Člen 4
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. aprila 2004

Labels: 7
3
17
6